text: Landmand fundet død under væltet minilæsser
  09 januar 2019 kl. 12.43
  Det er politiets klare opfattelse, at der er tale om en arbejdsulykke.
  En 34-årig landmand blev tirsdag fundet livløs på sin ejendom i Glejbjerg nord for Bramming.
  Politiet blev tilkaldt klokken 11.37, da der indløb en anmeldelse fra landmandens forlovede. Hun havde fundet sin mand klemt fast under en minilæsser. 
  Politi, Brand og Redning samt en lægehelikopter blev tilkaldt, men mandens liv stod ikke til at redde, siger politikommissær Morten Alslev fra Syd- og Sønderjyllands Politi til TV 2.  
  
  Ligner en arbejdsulykke
  Morten Alslev forklarer, at manden lå fastklemt under så meget mudder, at det kun var nogle ben og en hånd, der kunne ses.
  Det er hans vurdering, at der er tale om en arbejdsulykke, 
  - Vi er ikke helt færdige med undersøgelsen, men det er vores klare opfattelse, at minilæsseren er skredet i mudderet, siger han.
  Idet der muligvis er tale om en arbejdsulykke, skal sagen nu forbi arbejdstilsynet.
  